CELEX: 32011D0428
Language: bg
Date: 2011-07-18 00:00:00
Title: Решение 2011/428/ОВППС на Съвета от 18 юли 2011 година в подкрепа на дейностите на Службата на Организацията на обединените нации по въпросите на разоръжаването в изпълнение на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти

19.7.2011   
            
            
               BG
            
            
               Официален вестник на Европейския съюз
            
            
               L 188/37
            
         РЕШЕНИЕ 2011/428/ОВППС НА СЪВЕТА
   от 18 юли 2011 година
   в подкрепа на дейностите на Службата на Организацията на обединените нации по въпросите на разоръжаването в изпълнение на Програмата за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като има предвид, че:
   
               (1)
            
            
               На 20 юли 2001 г. държавите, участващи в ad hoc конференцията, приеха Програма за действие на Организацията на обединените нации за предотвратяване, борба и премахване на незаконната търговия с малки оръжия и леки въоръжения във всичките ѝ аспекти (наричана по-нататък „програмата за действие“). На 8 декември 2005 г. Общото събрание на Организацията на обединените нации прие Международен инструмент, позволяващ на държавите своевременно и надеждно да идентифицират и проследяват незаконното леко стрелково и малокалибрено оръжие (наричан по-нататък „Международният инструмент за проследяване“). В тези два инструмента се посочва, че държавите ще сътрудничат по подходящ начин с Организацията на обединените нации, за да подпомогнат ефективното прилагане на тези инструменти.
            
         
               (2)
            
            
               Третата двугодишна среща на държавите за преглед на изпълнението на Програмата за действие, състояла се през 2008 г., изтъкна в заключителния си доклад значението на регионалните подходи за изпълнението на Програмата за действие и съответно ползите от организирането на регионални срещи с финансовата подкрепа на заинтересованите държави и международни, регионални и подрегионални организации, които имат възможности за това. Заключителният доклад също така насърчи държавите да подкрепят и пълноценно да използват съществуващите механизми за подкрепа на изпълнението на Програмата за действие и за съгласуване на потребностите с ресурсите, като Системата за подкрепа на изпълнението на Програмата за действие.
            
         
               (3)
            
            
               На 15—16 декември 2005 г. Европейският съвет прие Стратегията на ЕС за борба с незаконното натрупване и трафика с малки оръжия и леки въоръжения (МОЛВ) и боеприпаси за тях (наричана по-нататък „Стратегията на ЕС за МОЛВ“). Стратегията на ЕС за МОЛВ определя подкрепата за Програмата за действие на ООН като първостепенен приоритет за действия на международно равнище и призовава за приемане на правно обвързващ международен инструмент за проследяване и маркиране на МОЛВ и боеприпаси.
            
         
               (4)
            
            
               След приемането на Международния инструмент за проследяване Европейският съюз подкрепи неговото пълно прилагане чрез приемането и изпълнението на Съвместно действие 2008/113/ОВППС на Съвета от 12 февруари 2008 г. в подкрепа на Международния инструмент, позволяващ на държавите своевременно и надеждно да идентифицират и проследяват незаконното леко стрелково и малокалибрено оръжие (ЛСМО) (1). Изпълнението на това съвместно действие бе оценено положително от Съвета на Европейския съюз.
            
         
               (5)
            
            
               На 2 декември 2009 г. Общото събрание на Организацията на обединените нации прие Резолюция A/RES/64/50 относно „Незаконната търговия с малки оръжия и леки въоръжения във всичките ѝ аспекти“, в която се насърчават всички инициативи, включително на международните, регионалните и подрегионалните организации, за успешно изпълнение на Програмата за действие и се изтъква, че инициативите на международната общност по отношение на международно сътрудничество и помощ продължават да бъдат от съществено значение и допълват усилията за изпълнение на национално равнище.
            
         
               (6)
            
            
               В Резолюция A/RES/64/50 също така се предвижда, че четвъртата двугодишна среща на държавите за преглед на изпълнението на Програмата за действие на национално, регионално и световно равнище следва да се състои в Ню Йорк от 14 до 18 юни 2010 г., и че не по-късно от 2012 г. в Ню Йорк ще бъде организирана двуседмична конференция за преглед на постигнатия напредък в изпълнението на Програмата за действие.
            
         
               (7)
            
            
               Също на 2 декември 2009 г. Общото събрание на Организацията на обединените нации прие Резолюция A/RES/64/51 относно „Проблеми, произтичащи от натрупването на излишък от запаси от конвенционални боеприпаси“, в която се насърчават държавите, които имат възможност за това, да съдействат за разработването в рамките на Организацията на обединените нации на технически насоки за управление на запаси от конвенционални боеприпаси, за да бъдат подпомогнати държавите при повишаване на техния национален капацитет за управление на запаси, като по този начин се предотврати нарастването на излишъка от конвенционални боеприпаси,
            
         ПРИЕ НАСТОЯЩОТО РЕШЕНИЕ:
   Член 1
   1.   С оглед да се окаже подкрепа на подготовката на конференцията за преглед на Програмата за действие за предотвратяване, борба и премахване на незаконната търговия с малки оръжия и леки въоръжения във всичките ѝ аспекти, която ще се състои през 2012 г., Съюзът се стреми към постигането на следните цели:
   
               —
            
            
               насърчаване на изпълнението на Програмата за действие на ООН относно МОЛВ както на световно, така и на регионално равнище;
            
         
               —
            
            
               подкрепа за прилагането на Международния инструмент за проследяване;
            
         
               —
            
            
               подкрепа за разработването и изпълнението на техническите насоки на ООН за управление на запасите на боеприпаси.
            
         2.   За постигане на целите, посочени в параграф 1, Съюзът предприема следните мерки:
   
               —
            
            
               разработване на Системата за подкрепа на изпълнението на Програмата за действие като ефективно средство за координиране на международните усилия за изпълнение на Програмата за действие на ООН, включително чрез подкрепа за неформалната група на заинтересованите страни по въпросите на МОЛВ;
            
         
               —
            
            
               организиране на до осем на брой двудневни регионални срещи относно напредъка по изпълнението на Програмата за действие на регионално равнище;
            
         
               —
            
            
               организиране за държавите от Западна Африка на регионални курсове за обучение на обучаващи по въпросите на Международния инструмент за проследяване, както и осигуряване на съоръжения за маркиране и на експертен опит в държавите от региона, в които липсва такова оборудване;
            
         
               —
            
            
               съдействие за разработването на технически насоки на ООН за управление на запасите от боеприпаси;
            
         
               —
            
            
               подкрепа за изпълнението на насоките чрез регионални курсове за обучение на обучаващи, предназначени за служители на правоприлагащите органи от региона на Големите езера в Африка, Латинска Америка и Карибския басейн;
            
         
               —
            
            
               подкрепа за отделни държави, които неотложно се нуждаят от помощ при управлението на техните запаси от боеприпаси, чрез предоставяне на помощ от техническо, правно и политическо естество, както и на специализирано обучение.
            
         Подробно описание на тези мерки се съдържа в приложението.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Изпълнението на мерките, посочени в член 1, параграф 2, се осъществява от Службата на ООН по въпросите на разоръжаването (наричана по-нататък „СВР ООН“).
   3.   ВП отговаря за изпълнението на задачите на СВР ООН. За тази цел ВП постига необходимите договорености със СВР ООН.
   Член 3
   1.   Референтната сума за изпълнение на мерките, посочени член 1, параграф 2, е в размер на 2 150 000 EUR.
   2.   Разходите, финансирани чрез сумата, определена в параграф 1, се управляват в съответствие с процедурите и правилата, приложими към общия бюджет на Съюза.
   3.   Комисията упражнява надзор за правилното управление на разходването на сумата, посочени в параграф 1. За тази цел тя сключва споразумение за финансиране със СВР ООН. В него се предвижда, че СВР ООН осигурява видимост на участието на Съюза, съответстваща на неговия размер.
   4.   Комисията полага усилия да сключи споразумението за финансиране, посочено в параграф 3, възможно най-бързо след влизането в сила на настоящото решение. Тя информира Съвета за всички трудности в хода на този процес, както и за датата на сключване на споразумението за финансиране.
   Член 4
   ВП докладва на Съвета за изпълнението на настоящото решение въз основа на редовни двумесечни доклади, изготвяни от СВР ООН. Тези доклади представляват основа за оценката, извършвана от Съвета. Комисията докладва за финансовите аспекти на изпълнението на мерките, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 24 месеца след датата на сключване на споразумението за финансиране, посочено в член 3, параграф 3. Срокът на действие на решението обаче изтича шест месеца след датата на влизането му в сила, ако към този момент все още не е сключено споразумение за финансиране.
   
      Съставено в Брюксел на 18 юли 2011 година.
      
         
            За Съвета
         
         
            Председател
         
         C. ASHTON
      
   
   
      (1)  ОВ L 40, 14.2.2008 г., стр. 16.
   
      ПРИЛОЖЕНИЕ
      1.   Цели
      
      Общите цели на настоящото решение са насърчаване на изпълнението на Програмата за действие на ООН за предотвратяване, борба и премахване на незаконната търговия с малки оръжия и леки въоръжения във всичките ѝ аспекти (наричана по-нататък „Програмата за действие на ООН относно МОЛВ“) във връзка с конференцията за преглед, която ще се състои през 2012 г., насърчаване на прилагането на Международния инструмент за проследяване, както и разработването и изпълнението на техническите насоки на ООН за управление на запасите от боеприпаси. Ще бъде осигурено максимално единодействие с други финансови инструменти на Съюза, свързани с този въпрос.
      2.   Описание на мерките
      
      2.1.   Насърчаване на изпълнението на Програмата за действие на ООН относно МОЛВ както на световно, така и на регионално равнище
      2.1.1.   Цел на мярката
      Насърчаване на изпълнението на Програмата за действие на ООН от трети държави.
      Подкрепа за разработване на Системата за подкрепа на изпълнението на Програмата за действие като ефективно средство за координиране на международните усилия за изпълнение на Програмата за действие на ООН, включително чрез развитието на дейността на неформалната група на заинтересованите страни по въпросите на практическите мерки за разоръжаване и чрез оказване на подкрепа на тази група.
      2.1.2.   Описание на мярката
      Организиране от СВР ООН на двудневни регионални срещи (до осем на брой) относно напредъка на изпълнението на Програмата за действие на регионално равнище, с помощта — когато това е целесъобразно — на нейните регионални центрове по въпросите на разоръжаването. Тези срещи ще имат за цел по-подробно запознаване на съответните трети държави с регионалните аспекти на Програмата за действие и с препоръките на третата и четвъртата двугодишна среща на държавите за подготовка на конференцията за преглед през 2012 г. По време на тези семинари държавите бенефициери ще направят, inter alia, преглед на съществуващите регионални планове за изпълнение за периода 2010—2012 г. и ще бъдат насърчени да изготвят регионални планове за изпълнение за периода 2013—2014 г., включващи измерими, постижими и обвързани със срокове цели.
      Разработване и укрепване на Системата за подкрепа на изпълнението на Програмата за действие като ефективно средство за координиране на международните усилия за изпълнение на Програмата за действие на ООН, чрез въвеждане в платформата на Системата за подкрепа на изпълнението на Програмата за действие на уебинструмент за съгласуване на потребностите и ресурсите по отношение на МОЛВ, чрез разработване на функция за докладване по електронен път за националните доклади по Програмата за действие, чрез разработване на регионални и тематични секции на Системата за подкрепа на изпълнението на Програмата за действие и чрез разработване на многоезични версии на съществуващата платформа на Системата за подкрепа на изпълнението на Програмата за действие. Подкрепата за неформалната група на заинтересованите страни относно практическите мерки за разоръжаване, като форум за насърчаване на координацията и обмена на информация и знания между донорите и системата на ООН, а също и между други заинтересовани страни по Програмата за действие на ООН, относно дейностите им, свързани с малки оръжия, включително относно представени проекти и относно определянето на политиките (вж. напр. Резолюция A/RES/63/62 на Общото събрание относно практическите мерки за разоръжаване), ще включва подкрепа за организацията и обезпечаването на редовните заседания на тази група (два—три пъти годишно).
      2.1.3.   Резултати от мярката
      Подобрено изпълнение на регионално равнище на Програмата за действие на ООН, ефективна подготовка на държавите бенефициери за конференцията за преглед през 2012 г. и поставяне на основите за разработване на реалистични, постижими, измерими и обвързани със срокове регионални планове за изпълнение за периода 2012—2014 г.
      Подобрена, многоезична, лесна за използване и надеждна информация за потребностите по отношение на изпълнението, свързани с Програмата за действие, като Системата за подкрепа на изпълнението става основното средство за улесняване на изпълнението на този международен инструмент; рационализирано управление на международната помощ чрез укрепване на координационната роля на групата от заинтересовани държави.
      2.1.4.   Място на семинарите
      СВР ООН ще предложи списък с възможните места за провеждане на регионалните семинари, които впоследствие ще бъдат одобрени от ВП, след като се консултира с компетентните органи на Съвета. Използваните критерии за избор на местата за семинарите ще включват желанието и ангажимента на съответната държава в даден регион да бъде домакин на семинара, равнището на ангажираност за изпълнение на Програмата за действие на ООН в региона и, ако е уместно, ангажимента на съответна регионална или подрегионална организация.
      2.1.5.   Бенефициери на мярката
      Държави, които се нуждаят от помощ при изпълнението на Програмата за действие на ООН. При избора на конкретни бенефициери за участие в регионалните семинари ще бъдат вземани предвид ангажиментите и усилията за изпълнение от страна на възможните бенефициери в областта на МОЛВ. СВР ООН ще предложи списък на подбрани кандидати, които впоследствие ще бъдат одобрени от ВП, след като се консултира с компетентните органи на Съвета.
      2.2.   Подкрепа за прилагането на Международния инструмент за проследяване
      2.2.1.   Цел на мярката
      Подкрепа за прилагането на Международния инструмент за проследяване чрез повишаване на квалификацията на съответните държавни служители в Западна Африка в областта на идентифицирането, маркирането, проследяването и поддържането на регистрационна система за МОЛВ, както и предоставяне на съответното оборудване.
      2.2.2.   Описание на мярката
      Организиране за подбрани служители от Западна Африка на регионални курсове за обучение на обучаващи по основните аспекти на Международния инструмент за проследяване.
      Осигуряване на съоръжения за маркиране, както и на експертен опит, в държавите от региона, в които липсва такова оборудване, включително чрез придобиване на маркиращи машини, осигуряване на съоръжения за поддържане на регистрационна система и обучение на служители от правоприлагащите органи по въпросите на маркирането и проследяването.
      Консултациите с ВП и със съответните органи на Съвета и съгласуваността с Инициативата за западния бряг на Африка и с Програмата за развитие на Организацията на обединените нации ще гарантират, че няма дублиране с други програми на Съюза в Западна Африка.
      2.2.3.   Резултати от мярката
      Намаляване на заплахите за сигурността, които възникват в резултат от количеството незаконни МОЛВ, чрез засилен контрол на количеството и типа МОЛВ, повишен многоведомствен национален експертен опит за борба срещу разпространението на МОЛВ и на „самоделни оръжия“ и засилено междудържавно сътрудничество в сектора на сигурността по въпросите на Международния инструмент за проследяване.
      2.2.4.   Бенефициери на мярката
      Правоприлагащите органи от всичките 15 членове на Икономическата общност на западноафриканските държави (ECOWAS); ECOWAS и нейната програма относно малките оръжия ECOSAP; гражданското общество и местните общности.
      2.3.   Подкрепа за разработването и изпълнението на техническите насоки на ООН за управление на запасите на боеприпаси
      2.3.1.   Цел на мярката
      Подкрепа за разработването и изпълнението на техническите насоки на ООН за управление на запасите от боеприпаси.
      2.3.2.   Описание на мярката
      Завършване на разработването на техническите насоки на ООН за управление на запасите от боеприпаси. Това ще включва организиране на заседание на групата за технически преглед за разработване на насоките, обработка на данните и включване на резултатите от това заседание в окончателния текст на насоките, превод и публикуване на насоките.
      Подкрепа за оперативното използване и изпълнението на насоките чрез провеждане на регионални програми за обучение на обучаващи, предназначени за служители в правоприлагащите органи от региона на Големите езера в Африка, Латинска Америка и Карибския басейн, включително чрез регионалните центрове по въпросите на разоръжаването на СВР ООН. Тези програми за обучение на напреднало ниво ще включват въпроси относно принципите и основните аспекти на управлението на запасите; управлението на риска; отчетността на боеприпасите; транспорта; сигурността и унищожаването. Програмите за обучение в Латинска Америка/Карибския басейн ще се базират и ще допълват предоставеното преди това обучение в тези региони, подкрепено от Съюза.
      Въз основа на изводите от програмите за обучение на напреднало ниво — определяне на държавите, които неотложно се нуждаят от помощ в областта на контрола и съхраняването на боеприпасите, и предоставяне на тези държави (пряко или чрез регионални организации) на:
      
                  —
               
               
                  необходимата техническа помощ за разработване на основните политики и правни рамки за изпълнение на насоките, включително обучение чрез наставници на работното място;
               
            
                  —
               
               
                  подкрепа и помощ за създаване на подходящата инфраструктура за управление на запасите, чрез предоставяне на указания относно практическото приложение на техническите насоки по отношение на съоръженията, използвани за съхранение на боеприпаси.
               
            2.3.3.   Резултати от мярката
      Напълно разработени и готови за изпълнение технически насоки.
      Намалена опасност за националната и регионалната сигурност чрез подобрено управление на запасите на национално равнище в двата ключови региона.
      2.3.4.   Бенефициери на мярката
      Правителства и международни и регионални организации; гражданското общество и групи и лица, засегнати неблагоприятно от неконтролираното разпространение на МОЛВ.
      При избора на държави, на които ще бъде предоставена конкретна помощ и обучение, ще бъдат вземани предвид конкретните потребности и ангажиментите от страна на възможните бенефициери в областта на управлението на запасите от боеприпаси. СВР ООН ще предложи списък на подбрани кандидати, които впоследствие ще бъдат одобрени от ВП, след като се консултира с компетентните органи на Съвета.
      3.   Продължителност
      
      Общата прогнозна продължителност на мерките ще бъде 24 месеца.
      4.   Организация, натоварена с изпълнението
      
      Техническото изпълнение на настоящото решение ще се осигури от СВР ООН, като за изпълнението на задачата му отговаря ВП.
      5.   Доклади
      
      СВР ООН ще изготвя редовни доклади, както и доклади след приключване на всяка от описаните дейности. Докладите следва да бъдат представени на ВП не по-късно от шест седмици след приключването на съответните дейности.
      6.   Прогнозни общи разходи за мерките и финансово участие на ЕС
      
      Общата стойност на мерките възлиза на 2 150 000 EUR.